**ΘΕΜΑ : Επιμετρήσεις** **συμπληρωματικών εργασιών**

Ημερομηνία υποβολής **: *17/02/2024***

**Ερώτηση:**

Θα θέλαμε την βοήθεια σας στο εξής: Σε έργο μας (παλιό με τον Ν.4412/16) ο ανάδοχος διάστρωσε στο γήπεδο μεγαλύτερη ποσότητα ταρτάν από την εγκεκριμένη με τον ΑΠΕ. Δεν δόθηκε καμία εντολή από την υπηρεσία για την επιπλέον ποσότητα , ούτε υπήρξε καμία ενημέρωση από τον ανάδοχο σχετικά με τυχόν ανάγκη για επιπλέον φυσικό αντικείμενο. Η επιπλέον ποσότητα δεν υπήρχε κανένας λόγος να γίνει ( καθώς είναι εκτός αγωνιστικού χώρου) και εάν είχαμε ερωτηθεί θα το είχαμε αρνηθεί. Δεν θα προβούμε σε συμπληρωματική σύμβαση

Στην επιμέτρηση θα συμπεριλάβουμε την επιπλέον ποσότητα και θα πιστοποιήσουμε την εγκεκριμένη και το ΠΠΑΕ θα αφορά την εγκεκριμένη?

Εφόσον δεν δώσαμε εντολή για την επιπλέον ποσότητα γιατί να την συμπεριλάβω στην επιμέτρηση?

**Απάντηση:**

Οφείλετε να τις υπογράψετε ως εκτελεσθείσες, **δεν οφείλετε να τις εγκρίνετε και προφανώς να τις πιστοποιήσετε.**

### Η έννοια των συμπληρωματικών εργασιών

Σύμφωνα με την **506/2014 ΕΣ Μείζ.-7μ.:**

Ως συμπληρωματικές εργασίες θεωρούνται εκείνες, για τις οποίες συντρέχουν σωρευτικά οι εξής προϋποθέσεις :

* α) παρουσιάζουν αναγκαία συνάφεια με το έργο και δεν περιλαμβάνονται στην αρχικώς συναφθείσα σύμβαση,
* β) κατέστησαν αναγκαίες κατά την τεχνική εκτέλεση του έργου όπως αυτό περιγράφεται στην αρχική σύμβαση και τα οικεία συμβατικά τεύχη (μελέτες, γενική συγγραφή υποχρεώσεων κ.λπ.), λόγω απρόβλεπτων περιστάσεων και
* γ) είτε δεν μπορούν τεχνικά ή οικονομικά να διαχωριστούν από την αρχική σύμβαση χωρίς να δημιουργήσουν μείζονα προβλήματα στην αναθέτουσα αρχή είτε, παρά τη δυνατότητα διαχωρισμού τους, είναι απόλυτα αναγκαίες για την τελειοποίησή της.

Τέτοιες εργασίες θεωρούνται εκείνες, (**ΕλΣυν Μείζ. 7μ 2447/2012):**

* + οι οποίες προβλέπονται κατά είδος από το συμβατικό τιμολόγιο και τον προϋπολογισμό, αλλά εκτελούνται σε ποσότητες μεγαλύτερες από τις προβλεπόμενες (πρόσθετες ή υπερσυμβατικές εργασίες) είτε
* δεν προβλέπονται καθόλου ή προβλέπονται μεν, αλλά εκτελούνται με διαφορετικό τρόπο (νέες εργασίες).

Ποιές εργασίες δεν θεωρούνται Συμπληρωματικές **ΕλΣυν Μείζ. 7μ 3205/2011**

Δεν θεωρούνται Συμπληρωματικές εργασίες:

* Εκείνες που αφορούν στην επέκταση τεχνικού αντικειμένου του έργου ή στην βελτίωση της ποιότητάς του (με ανώτερα ποιοτικώς υλικά) , διότι
* Είναι ανεπίτρεπτη η εκ των υστέρων μεταβολή του αντικειμένου του έργου (Καθόσον
  + - δεν ήταν γνωστή στο σύνολο των διαγωνιζομένων κατά την υποβολή της προσφοράς τους και
    - Δεν αποτέλεσε την βάση της διαδικασίας αναδόχου

**Σχετική Νομολογία**

Συμβάσεις δημοσίων έργων. Εκτέλεση συμπληρωματικών εργασιών. Προϋποθέσεις για την εκτέλεση αναγκαίων συμπληρωματικών εργασιών ή επειγουσών περιπτώσεων. **Εργασίες παρεκκλίνουσες της συμβάσεως και εκτελεσθείσες χωρίς να τηρηθεί η νόμιμη διαδικασία.** Διορθωτική επέμβαση στη σύμβαση με αναλογική εφαρμογή των διατάξεων περί καλόπιστης εκπλήρωσης παροχής του Αστικού Κώδικα καθόσον αυτές εφαρμόζονται και επί διοικητικών συμβάσεων. Αξίωση του αναδόχου προς αποζημίωση για μεταβολές που επέφερε μονομερώς στους όρους εκτέλεσης του έργου χωρίς την τήρηση των σχετικών προϋποθέσεων δεν μπορεί να θεμελιωθεί ούτε με τις παρούσες διατάξεις του Αστικού Δικαίου, εφόσον οι μεταβολές αυτές προκάλεσαν αύξηση της συμβατικής δαπάνης του έργου. ***(ΑΠ 400/2018)***

Σύμβαση έργου με σκοπό την εκτέλεση εργασιών σε νοσοκομείο. Συμφωνηθέν το εργολαβικό αντάλλαγμα. Κατά την περίοδο εκτέλεσης του έργου προέκυψαν αναγκαίες εργασίες για την άρτια και ασφαλή κατασκευή του έργου. Αύξηση του προϋπολογισθέντος κόστους. **Μη νομίμως ζητεί, η ενάγουσα ανώνυμη εταιρία την καταβολή εκ μέρους της** εναγομένης ανώνυμης εταιρίας, καθολικής διαδόχου δημόσιας επιχείρησης**, αμοιβή για την εκτέλεση πρόσθετων εργασιών διότι δεν εκτελέσθηκαν πρόσθετες εργασίες, αλλά ένα διάφορο έργο.** **Δεν πρόκειται για απρόοπτη μεταβολή συνθηκών.** Απορρίπτεται η αγωγή στο σύνολό της. ***(ΠΠρΑθ 690/2016)***